钦定古今图书集成/明伦汇编/交谊典/第066卷 > 《投永宁李相公启》前人
## 钦定古今图书集成/明伦汇编/交谊典/第066卷 > 《投永宁李相公启》前人

某启。某去今月三十日，获遂起居。伏以黄闼尊崇，虽
容展敬；白衣卑贱，不敢兴言。今则辄于陨获之间，聊
举证明之事。晋代则司空试剑，汉朝则丞相问牛。彼
或以顽滞幽姿，或以瘦驽下乘，犹能动摇至化，感达
深仁。而况生禀五常，早知恩义；迹居十等，不至舆台。
伏思癸卯年中，维扬城畔，谢傅裂土疆之日，羊公分
节制之时。珠履玳簪，朝盈望府；鸡香獬角，暮出行台。
转输则万井鱼盐，统御则九州侯伯。当时务重难之
际，是筹谋闲暇之初。南国佳辰，长闻赋咏；东山胜赏，
屡见篇题。为教化之笙镛，作经纶之彩绘。所以汉阳
计吏，得诣军门；厌次狂生，叨蒙客礼。悯之以转蓬之
质，安之以负米之心。进趋获奉于麾幢，俸入仍资于
甘旨。其后何武捧诏平阳，趣装参佐，廨中方虞浪迹；
新城埭下，忽受温言。嗟其未了之身，勉以难迁之性。
且怜色目，犹可发扬。某是以不揣狂愚，重萌躁妄。出
则祝赵衰之日，永冀流暄；入则祷傅说之星，惟希借
耀。今者风雨得生成之候，𬬻锤升鼓铸之司。郭令军
前，潜抽妓乐；崔宁城外，暗毁池台。登庸之时序未遥，
反斾之镃基巳兆。若某者，族惟单绪，艺即中流。旋以
佩服殊私，缄藏厚旨。假昆虫而禀性，指簪履以输怀。
窃以浪逼龙津，凤催律管，鱼皆五色，禽必九苞。扬锦
鬐彩羽之姿，俟启蛰吹葭之便。独某行迷要路，坐守
穷株。九品班资，略非亲旧。六街车马，莫接声尘。扪心
而一寸寒灰，泣泪而万行清血。良时易失，司马迁犹
是再三；知己难逢，越石父于焉感激。相公傥或俯回
衡柄，曲赐褒称，虽朽蠹不凋，则推常理；而孤寒无命，
祇系洪钧。谨启。